Ligurian:
# Dria Aquaron (1983)

O Dria Aquaron (Zena, 1983), economista de formaçion, o l’à dedicou i anni tra o 2007 e o 2012 a-o studio da teoria do desviluppo inte di contesti de post-cresciansa, e o l’é arrivou à interessâse a-a dimenscion regionale, comme ambito territoriale ciù adeguou à ipotizzâ a poscibilitæ de un cangio de paradimma. De sti studdi gh’arresta quarche articolo in sce reviste e i libbri La ricchezza delle persone (Zona, 2018) e Una tranquilla ora d’Europa, (De Ferrari, 2019), stæto dapeu traduto in catalan in Cap una Europa de les regions (Documenta Balear, 2021). De chì ghe vëgne l’attençion a-a lengua zeneise, ch’a l’à portou à fondâ do 2013 o movemento «Che l’inse!», ch’o l’é duou fin a-i 31 de dexembre 2020, ponto de refeimento pe ciù de un lustro da promoçion moderna da lengua e coltua ligure. Da-o 2015 o l’é conlaboatô de «Il Secolo XIX», donde o se òccupa da pagina da domenega in lengua ligure, in ciù de scrive editoriali in italian in sciâ politica, a soçietæ e l’economia. O l’à cuou o fortunou volumme _Parlo ciæo_. La lingua della Liguria (De Ferrari, 2015) e, delongo pe-o mæximo editô, a collaña Biblioteca Zeneise. De travaggi letteräi o n’à pubricou guæi, segge in italian segge in zeneise, lengua inta quæ peò o l’à guägno o Premmio Pontedasce 2017, co-o racconto Prie de famiggia. O vive tra Zena e Barçelloña e o se alterna inte l’attivitæ de scrittô e giornalista, e quella de consulente strategico, finançiäio e do mercou inmobiliare, pe conto do Studio Aquaron.

Inte sto racconto, un avvocato zeneise, stæto arrivou à Menòrca pe dâ recatto a-i dafæ de famiggia e vende un scito rustego ch’o l’à ereditou, o gh’à l’occaxon pe recapitolâ a seu existensa, vive unn’avventua sentimentale con unna camea do pòsto, e lasciâse anâ à de meditaçioin in sciâ vitta. A casetta a no saià vendua, ma appixonâ pe unna somma scimbòlica a-a camea e a-o seu compagno pe unna duâ de quarant’anni, stante che a figgia a gh’à consentio pe un momento de sentîse torna zoeno.

English translation:
# Andrea Acquarone (1983)

Andrea Acquarone (Genoa, 1983), an economist by training, devoted the years between 2007 and 2012 to the study of development theory in post-growth contexts, coming to take an interest in the regional dimension as the most appropriate territorial sphere to hypothesize the possibility of a paradigm shift. From these studies remain some journal articles and the books The Wealth of People (Zona, 2018) and A Quiet Hour of Europe, (De Ferrari, 2019), later translated into Catalan in Cap una Europa de les regions (Documenta Balear, 2021). Hence his focus on the Genoese language, which led him to found in 2013 the movement “Che l’inse!”, which lasted until December 31, 2020 – and which was for over five years a point of referencef for the promotion of contemporary Ligurian language and culture. Since 2015, he has been a contributor to the newspaper “Il Secolo XIX”, where he edits the Ligurian language Sunday page, in addition to writing editorials in Italian on politics, society and economics. He edited the successful volume _Parlo Ciæo_. La lingua della Liguria (De Ferrari, 2015) and, again for the same publisher, the Biblioteca Zeneise series. Few literary works by Acquarone are known, either in Italian or in Genoese – a language in which however he won the 2017 Pontedassio prize, with the short story Prie de famiggia. He lives between Genoa and Barcelona and alternates between working as a writer and journalist, and as a strategic, financial and real estate market consultant for Studio Acquarone.

In this tale, a Genoese lawyer, who has come to Menorca to put his family affairs in order and sell a cottage he has inherited, has the opportunity to recap his existence, have a romance with a local waitress, and indulge in meditations on life. The cottage will not be sold, but rented for a token sum to the maid and her partner for a duration of forty years, as the girl allowed him to feel young again for a moment.